דברי החבר לוי אשכול, אספת פועלי ארץ ישראל, 23.10.1948

[מקור: pdf 595, עמודים 19-22]

(אספת מפלגת פועלי א"י, 23.10.48

ל. אשכול (לפניו פ. לוביאניקר)

לעיתים יש מאבק בלתי נראה, אך עין מנוסה רואה אותה. ויש מאבק בלתי פוסק בתנועתו ובדברי ימי מלחמתנו בארץ - מאבק בין מהלך המכה על קדקודנו תמיד ומצווה: צמח, הרחב גבולותיך, פתח שערים ותן מחיה לרבבות ולמאות אלפים; מה שפעם הצמחת במשתלה קטנה - הכניס בהמונים גדולים, לך בראש העם ובתוכו! ובין מהלך הנאחז בתנועה וסוחבת אחורנית והצידה ברצותו להתבצר בכרמלית קטנה שלו, כרמלית מצומצמת.

אכיר לכם שנים שלושה אשפים בתנועתנו, יושבים פה אנשים הזוכרים עדיין את הימים כאשר לציבור פועלי ארץ ישראל היו שלוש הסתדרויות חקלאיות – הסתדרות פועלי יהודה, הסתדרות פועלי הגליל, הסתדרות פועלי השומרון. הדבר היה בטרם היות ההסתדרות הכללית. בכמה ויכוחים, כאב לב וצער עלה לתנועה עד שזכתה לתנועת פועלים חקלאיים אחת, עם מרכז אחד. תארו בנפשכם שהדיבוק היה מתגבר במאבק ההוא והיה משאיר לו מטה ארצי של פועלי הגליל לחוד ומטה ארצי של פועלי השומרון לחוד. והמצב היה, שאמנם יש מרכז כללי של פועלים חקלאיים, אבל אי-שם יש עוד מטה קטן נוסף. תארו לכם מה הייתה אז יכולתנו, עצמתנו, בעבודה כיבושית, עבודת היווי מעמד הפועלים בארץ. אפשר למצוא דמיון גם בהסתדרות הכללית. תארו בנפשכם שמחוץ לוועד הפועל של הסתדרות קיים באיזה מקום עוד מטה הסתדרותי ארצי. אם לא יעשה כלום – למה יתקיים? אם יעשה – מוכרח להזיק. ועוד דבר דומה: יחד עם המעדר החזיק הפועל בארץ גם רובה בידיו. היו ימים כאשר "השומר" ייחד לעצמו את השליחות הזאת ונשא אותה בגאון. הייתה זו תקופת זוהר ותפארת, תקופה בה ייחד לעצמו "השומר" את שרות השמירה וההגנה. אבל כאשר התרחבו המידות והגבולות וגדלו הצרכים וציבור הפועלים כולו התייצב בשורות ההגנה, באה תקופה מרה של מאבק וויכוח עם אנשי "השומר" ומייסדיו. כאשר גם קהל של רבבות והצטרף להגנה, כי לא היה פועל בארץ שלא רצה להיות בהגנה – לא הכיר "השומר" בשינוי היסטורי זה כאותו שורש שאינו מכיר את הצמרת, נבהל מפניה, והיה ויכוח מר בתוך התנועה עם שהתגברה וההגנה הפכה למפעל עממי לטובת הכל ולטובת כל אחד. חוששני חברים שמשהו מהגילוי הזה, קו אופי זה, אפשר למצוא גם בנושא שלפנינו. הפלמ"ח גדל בחיקה של ההגנה, ממיטב חבריה, התנועה נתנה לפלמ"ח ממיטב הבנים והבנות. ואין פלא שמפעלותיו של הפלמ"ח הן כאלה. ולא מטה הפלמ"ח יצר את הפלמ"ח, לא הוא חינך אותו – את הרוח הקרבית הוא הביא מבית אבא, מבית הקבוצה והמושב והקבוץ. לו רק הספקנו לחנך ולגדל ולאמן צבא של רבבות כאשר חנכנו וגדלנו ואימנו בקבצנותנו אלפיים איש שבפלמ"ח! את אלה הספקנו להכין והם עשו מלאכה לתפארת. והנה בקרבות האחרונים בנגב עשו את המלאכה המכרעת חילות צעירים יותר, חיל האוויר, הענף הצעיר ביותר בהגנה. ואין מקום להתרברבות, להתנשאות וליהירות. מי שניתן לו יותר על ידי העם גם נתבע יותר.

מן ההגנה והפלמ"ח הגענו לצורך בצבא בן רבבות רבות (עוד מעט ואפשר יהיה לדבר על מאה אלף), עם חיל אויר, חיל תותחנים, רגמים, צנחנים. גם בראשית התהוותו של צבא זה היו חיכוכים ואני מאושר שתקופה זו חלפה – עברה. התחיל ויכוח בין אנשי ההגנה והבריגדה העברית. אך לאור ברק האש נוכח הסכנה העצומה הכיר איש את אחיו. אך יש עוד מי שמשתדל להקים מחיצה בין הצבא והפלמ"ח, מחיצה הרת-סכנות. הוויכוח והאנטגוניזם שמשתדלים לפתח אינו לטובת הפלמ"ח ואף אינו לטובת הצבא.

נאמר כבר כאן: יש גדודים ולכל גדוד מטה; ישנן חטיבות ולכל חטיבה מטה – כך בכל החטיבות בצבא וכך צריך להיות גם בפלמ"ח. אבל מטה כללי יש רק אחד. כמו שיש ועד פועל אחד להסתדרות העובדים הכללית ולא שנים. גם איש ציבילי יכול להבין זאת, איש הסתדרות והארגון על אחת כמה וכמה. אין זה יכול להיות אחרת בהסתדרות. על אחת כמה וכמה בצבא שהוא מורכב יותר, מכונה מלאכותית יותר, אבל עדינה ומסובכת עם אלפים גלגלים. אין הצבא סובל לא חסר ולא יתר. אם חסרים תותחים – רע ומר; אך אם יד גדוד או לפלוגה יותר תותחים משנחוץ – שוב רע, מסבך ומכשיל. הוא הדין במוסדות שיכולים לקום וללחוץ יום-יום בתוך הצבא. צבא קולט לתוכו רבבות אנשים ממוצא שונה גם מעליות האחרונות. אם לא יהיה שולחן ערוך, תקן – כיצד ייבנה? יקום מגדל בבל ולא צבא. עוד אנו רחוקים מאותו דבר חשוב ואולי לא נעים ששמו משמעת. אך אין חייל שאיננו מבין את הצורך במשמעת. ואיך יכולה להיות משמעת אם כל אחד יקיים לעצמו מטה לחוד, מח'תר לחוד, אפסנאות לחוד, כך שמכוניות תצאנה באותו יום מתל אביב ומחיפה ותחזורנה ריקם? והיו עובדות כאלו. צבא איננו יכול לסבול אותן, הוא זקוק לארגון אחיד.

אני יודע, שאם עכשיו מדברים על כך, שהמטה הארצי של פלמ"ח יעסוק רק בחינוך ובתרבות, זה כבר תחת מהלומות הוויכוח שנמשך חודשים רבים בינם לבין שר הביטחון, ויכוח חברי מאד. מכירים אתם את שר הביטחון – יש לו מהלכים ודרך להיפגש עם אנשי הפלמ"ח\ הוא עשה זאת. הם נשאלו: מה יעשה המטה שלהם? רק תחת מהלומות הוויכוח הזה הודו בכך שאין המטה של פלמ"ח צריך לטפל באפסנאות. אבל הוא טיפל באפסנאות! ושהוא אינו צריך לטפל בתעשייה צבאית. אבל אני עד שהיו ניצנים גם של תעשייה צבאית לחוד! ואין זה פלא אם קיים מטה ארצי. אם הוא קיים יש לו ודאי מקום להגיד: תנו לי, אני אעשה. יכול להיות שיש במטה זה אנשים טובים יותר, בעלי ידיעות. האנשים הטובים שבכל המטות צריכים להגיע למטה הארצי! ואין מטה המטפל רק בתרבות – מטה כזה מתנוון; או שהוא מוכרח להיות מתחרה למטה הכלכלי. היום זו תרבות, מחר – אפסנאות, מחרתיים תעמוד השאלה של קבלת הוראות מגבוהה או אי-קבלתן, זה בטבע הדברים.

כשדבר כזה מתחיל במפלגה ומקבל צורה של מטה קטן, מרכז קטן, סיעה קטנה ואחר כך גדולה – מביא הו לפילוג. בהסתדרות הוא מוכרח להביא לפילוג ההסתדרות. סכנה כזו ישנה גם בצבא. עצם אופי הוויכוח וצורתו, האפשרות להעלות מודעות על הקירות – זהו "ממנטו סורי" ראשון.

אמרתי שהוויכוח הזה נמשך כבר חדשים רבים, כמעט מראשית התגבשות הצבא. כבר אז ראו בעניין זה איזה יוצא דופן. אבל איש לא חשב שנגיע כה מהר לצבא כזה. איש מאתנו אינו יודע מתי יגמר המצב הנוכחי ונוכל להיות מבלי שרבבות רבות יהיו מצוינים. איש מאתנו אינו יודע איזו צורה ילבש וגם יפשוט הצבא. מחפשים דרכים. יש מחשבה על מליציה עממית. כלומר, כשאין מלחמה – אין צבא גדול; אבל בשעת הכרח אשפר להעיק את העם ואת הצבא תוך 24 שעות – ממטה אחד ובפקודה אחת. אולי יהיה לנו צבא שיוכל להיות את חייו האזרחיים, הפועליים, הכובשים והמשיבים – ולהיפך לצבא לוחם תוך 12 שעות. זה לא ייעשה אם מחוץ למטה אחד כללי תהיה תוספת. מצבי איננו מאפשרי לי לדבר על כמה דברים, אבל אציין שיש היו סמנים של דאגה לכך שחטיבות שיש להן מטה שלהן לא תקבלנה הוראות מהמרכז.

עניינים אלה והעניין של ארגון הצבא חייבו את שר הביטחון והמטה הארצי להגיע למסקנה: חיק אחד לגדוד ולחטיבה ולחזית. אלה אשר הביאונו עד הלום ונושאים באחריות, בשליחות העם, באחריות להתרחשויות ההיסטוריות הכבירות המתהוות בימים אלה ובתוכן הקמת צבא יהודי – הגיעו למסקנה זו, גם אם זה מוכרח לעלות במחיר של ויכוח בלתי נעים עם מישהו המתיימר לדבר בשל חטיבה זו או אחרת.

חברים, מאמין אני שבשורות הפלמ"ח יש מאות ואלפים המבינים את העניין ומקבלים את המסקנה. אמנם, הרושם הראשון שלהם היה קשה, כי אמרו להם שרוצים לפרקם. אולם לאחר שהם מקשיבים ולומדים את העניין וצריכים לענות על השאלות המוצגות בפניהן – אין ספק שיגיעו לאותה מסקנה: צבא אחד, מטה אחד, פקודה אחת.

עצם היותו של צבא עם אלפי אנשי פלמ"ח בתוכו ללא חציצה נותן תקוה שנתגבר על כמה וכמה קשיים, קשיים חברתיים, אשר נאמר שרק הפלמ"ח יכול לפטור אותם. אם נגיע לצבא של רבבות שישא במשמעת ממשלתו ומטהו – נוכל להגיע לכך שהוא יהיה חדור ערכים חלוציים. בידינו הדבר, בידי תנועת הפועלים. רוב רובו של הצבא אנשי תנועת העבודה הם. את המשימה הזאת ירים הצבא כולו, לא הפלמ"ח בלבד. אילו עשה זאת פלמ"ח בלבד, היה הדבר מעורר צרות ומלחמות קשות. עלינו לשאוף ולחתור לקראת כך שהצבא יהיה נאמן לעמו, לממשלתו, שהוא יהיה השליח והחלוץ של העם. את זה נשיג.

האספה ננעלה בשירת התקווה